open-index/open-wikipedia-markdown huggingface dataset:
Zokir Raximov

**Zokir Toshtemirovich Raximov** (1979-yil, Koson tumani, Qashqadaryo viloyati, Oʻzbekiston SSR) — oʻzbekistonlik olim, pedagogika fanlari doktori, professor.
## Biografiyasi
Zokir Raximov 1979-yil Koson tumanida tugʻilgan. 2004-yilda Qarshi muhandislik-iqtisodiyot institutida bakalavr, 2007-yilda Qarshi davlat universitetini magistraturasini tamomlagan. 2004—2020-yillarda Qarshi muhandislik-iqtisodiyot institutida kabinet mudiri, assistent, katta oʻqituvchi, „Kasb taʼlimi“ kafedrasi mudiri, 2020—2021-yillarda Kasbi oziq-ovqat sanoati texnikumi direktori lavozimida ishlagan. 2022-yildan Shahrisabz davlat pedagogika instituti Pedagogika kafedrasi mudiri lavozimida faoliyat yuritib kelmoqda.
## Ilmiy faoliyati
„Kasbiy pedagogika“, „Kasb taʼlimi metodikasi“, „Taʼlim texnologiyalari“, „Maxsus fanlarni oʻqitish metodikasi“ darsliklari, „Pedagogika“, „Pedagogik texnika“, „Pedagogik texnologiyalar“, „Kasbiy pedagogika“, „Tarbiyaviy ishlar metodikasi“, „Texnik tizimlarda axborot texnologiyalari“, „Taʼlim texnologiyalari“ oʻquv qoʻllanmalari, „Umumiy pedagogika“, „Kasbiy pedagogika“, „Kasb taʼlimi metodikasi“, „Taʼlim texnologiyalari“, „Maxsus fanlarni oʻqitish metodikasi“, „Tarbiyaviy ishlar metodikasi“ elektron darslik mobil ilovalari, „Taʼlim texnologiyalari“ elektron oʻquv qoʻllanma va „Maxsus fanlarni oʻqitish metodikasi“ elektron oʻquv-uslubiy majmua dasturlari, 100 dan ziyod ilmiy maqolalar cmuallifi. 2018-yilda pedagog olim Muslimov Narzulla Alixanovich ilmiy rahbarligida „Taʼlimning mobillashuvi sharoitida talabalar oʻquv-bilish faoliyatini rivojlantirish metodikasini takomillashtirish“ mavzusida kasb-hunar taʼlimi nazariyasi va metodikasi ixtisosligi boʻyicha (PhD) doktorlik dissertatsiyasini himoya qilib, pedagogika fanlari boʻyicha falsafa doktori ilmiy darajasiga ega boʻlgan. 2019-yilda dotsent ilmiy unvoni, 2021-yilda professor ilmiy unvoni berilgan. 2022-yilda „Innovatsion yondashuv asosida boʻlajak kasb taʼlimi oʻqituvchilarining oʻquv-bilish kompetentligini rivojlantirish texnologiyasi“ mavzusida kasb-hunar taʼlimi nazariyasi va metodikasi ixtisosligi boʻyicha (DSc) doktorlik dissertatsiyasini himoya qilib, pedagogika fanlari doktori (Doctor of Sciense) ilmiy darajasiga ega boʻldi. 2022-yilning 27-martidan Turon Fanlar akademiyasi akademigi.
## Manbalar
Mohinur Saidova

**Mohinur Jonpoʻlatovna Saidova** (1991-yil 15-dekabr, Buxoro, Buxoro viloyati, Oʻzbekiston SSR) — oʻzbekistonlik olima, pedagogika fanlari doktori, dotsent.
## Biografiyasi
Mohinur Saidova 1991-yil 15-dekabr kuni Buxoro shahrida tavallud topgan. 2009—2013 yillarda Buxoro davlat universiteti Pedagogika fakultetida tahsil olgan. 2009—2020-yillarda Buxoro shahar 123-maktab internati oʻqituvchisi, 2020—2021-yillarda Buxoro davlat universiteti Boshlangʻich taʼlim metodikasi kafedrasi oʻqituvchisi, 2021—2022-yillarda Buxoro davlat universitetining Pedagogika instituti Boshlangʻich taʼlim nazariyasi va metodikasi kafedrasi mudiri, 2022-yildan hozirga qadar Buxoro davlat pedagogika instituti Boshlangʻich taʼlim fakulteti kafedra mudiri lavozimida faoliyat koʻrsatmoqda.
## Ilmiy faoliyati
2020-yilda „Boshlangʻich sinf matematika darslarida axborot texnologiyalaridan foydalanish metodikasini takomillashtirish“ mavzusida nomzodlik dissertasiyasini, 2022-yilda „Masofaviy taʼlim sharoitida boʻlajak boshlangʻich sinf oʻqituvchisining metodik tayyorgarligini takomillashtirish“ mavzusida doktorlik ishini qilgan. 2020-yilda pedagogika fanlari boʻyicha falsafa doktori ilmiy darajasini, 2022-yilda pedagogika fanlari doktori ilmiy darajasini, 2022-yilda dotsent ilmiy unvonini oldi. 7 ta dasturiy mahsulotga mualliflik guvohnomasi, 12 dan ortiq darslik, oʻquv qoʻllanmalari, 100 dan ortiq ilmiy maqolalar muallifi. Boshlang‘ich sinf o‘qituvchilari uchun veb-sayt (http://dlpe-method.com/) yaratgan bo‘lib, mazkur sayt masofaviy ta’lim sharoitida bo‘lajak boshlang‘ich sinf o‘qituvchilarining metodik tayyogarligini takomillashirishga xizmat qiladi.
## Manbalar

## Havolalar
* Mohinur Saidova Google Scholar
Ilhomjon Siddiqov

**Ilhomjon Hakimovich Siddiqov** (1959-yil 10-iyun, Xoʻjaobod tumani, Andijon viloyati, Oʻzbekiston SSR) — oʻzbekistonlik olim, texnika fanlari doktori (2015), professor (2016).
## Biografiyasi
Ilhomjon Siddiqov 1959-yil 10-iyun Xoʻjaobod tumanida tugʻilgan. 1976—1981-yillarda Toshkent politexnika institutida oʻqigan. 1981—1992-yillarda Toshkent politexnika instituti assistenti, oʻqituvchisi, 1992—2001-yillarda Toshkent davlat texnika universiteti dotsenti, energetika markazi fakulteti dekani muovini, 2001—2002-yillarda Toshkent davlat texnika universiteti kadrlar boʻlimi boshligʻi, 2002—2005-yillarda Toshkent davlat texnika universiteti elektrstansiyalari kafedrasi mudiri, 2005—2014-yillarda Toshkent davlat texnika universiteti elektrstansiyalari tarmoqlari va tizimlari kafedrasi dotsenti, 2014—2017-yillarda Toshkent axborot texnologiyalari universiteti energiya taʼminlash tizimlari kafedrasi mudiri lavozimida ishlagan. 2017-yildan Muhammad al-Xorazmiy nomidagi Toshkent axborot texnologiyalari universiteti energiya taʼminlash tizimlari kafedrasi professori.
## Ilmiy faoliyati
Ilhomjon Siddiqov 300 dan ortiq ilmiy-uslubiy ishlar, shu jumladan 4 ta darslik, 6 ta oʻquv qoʻllanma, 5 ta monografiya, 60 dan ortiq ilmiy maqolalar va 100 dan ortiq maʼruza tezislari, 20 dan ortiq uslubiy ishlar, 6 ta ixtiro, 8 ta ixtiro foydali modeliga patent hamda 20 dan ortiq dasturiy taʼminot guvohnomasi, 3 ta oʻquv qoʻllanmalar muallifi hisoblanadi. 2023-yildan Jahon Bankining loyihalarni boshqaruv guruhi filialida „Energiya samaradorlikni oshirish“ koordinatori.
## Manbalar
Karim Sultanov

**Karim Sultanovich Sultanov** (1949-yil, Aravon tumani, Oʻsh viloyati, Qirgʻiziston SSR) — oʻzbekistonlik olim, fizika-matematika fanlari doktori, professor.
## Biografiyasi
Karim Sultanov 1949-yili Aravon tumanidagi Langar qishlogʻida tugʻilgan. 1966—1971-yillarda Toshkent politexnika institutining mexanika fakultetida oʻqigan. 1971—1974-yillarda ga oʻqishga kiradi. Oʻzbekiston Fanlar akademiyasining M. T.Oʻrozboyev nomli Mexanika va inshootlar seysmik mustahkamligi instituti katta laboranti, 1974—1977-yillarda M. V. Lomonosov nomli Moskva davlat universiteti qoshidagi Mexanika instituti aspiranti, 1977—1987-yillarda M. T.Oʻrozboyev nomli Mexanika va ISM institutida kichik ilmiy xodim, katta ilmiy xodim, yetakchi ilmiy xodim lavozimida ishlagan. 1981—1986-yillarda Toshken davlat universiteti fakultetining kechki boʻlimida oʻqigan. 1987—1992-yillarda Moskva davlat universiteti doktoranti. 1992—1995-yillarda Oʻzbekiston Fanlar akademiyasining M. T.Oʻrozboyev nomli Mexanika va inshootlar seysmik mustahkamligi instituti laboratoriya mudiri, 1995—2005-yillarda Oʻzbekiston Respublikasi Vazirlar Mahkamasi huzuridagi Oliy attestatsiya komissiyasining bosh ilmiy kotibi, 2005—2011-yillarda Oliy attestatsiya komissiyasi raisining birinchi oʻrinbosari, soʻngra raisi, 2011—2021-yillarda Oʻzbekiston Fanlar akademiyasining M. T.Oʻrozboyev nomli Mexanika va inshootlar seysmik mustahkamligi instituti bosh ilmiy xodimi va laboratoriya mudiri lavozimida ishlagan. 2021-yildan ushbu institut direktori.

### Oilasi
Oilali, 2 nafar farzandi bor.
## Ilmiy faoliyati
1977-yilda nomzodlik dissertatsiyasini himoya qilib, fizika-matematika fanlari nomzodi ilmiy darajasini olgan. Doktorlik dissertatsiyasini 1992-yilda „Deformatsiyalanuvchan qattiq jism mexanikasi“ ixtisosligi boʻyicha Moskva davlat universitetida yoqlagan. 2 ta monografiya va 350 dan ortiq ilmiy maqolalar muallifidir. Uning ilmiy faoliyati gruntlarda va qattiq jismlarda seysmik toʻlqin tarqalish jaroyonlarini, deformatsiyalanuvchan qattiq jismlarning grunt bilan oʻzaro tasirlarini va iplar mexanikasini tadqiq qilishga bagʻishlangan. Ushbu ilmiy yoʻnalishlarda olib borilgan ilmiy izlanishlar natijalari asosda Karim Sultanov yer osti inshootlari seysmik mustahkamligining toʻlqin nazariyasini yaratdi va dinamik kuchlar tasiridan gruntlarning nochiziq deformatsiyalanish qonunlarini ishlab chiqdi. Shuningdek, paxta tolalaridan hosil qilingan yigirilgan iplarining tolali tarkibini hisobga oluvchi, ularning nochiziq deformatsiyalanish qonunini ochib berdi.
## Manbalar
Fernando Zavala

**Fernando Martín Zavala Lombardi** (; 1971-yil 16-fevralda tugʻilgan) – perulik siyosatchi. 2016-yilning 28-iyulidan 2017-yilning 17-sentyabriga qadar Peru bosh vaziri lavozimida faoliyat yuritgan.

## Manbalar
Tubergen lolasi

**Tubergen lolasi** () — loladoshlar oilasi, lola turkumiga mansub, bir urugʻpallali, koʻp yillik, piyozchali oʻsimlik. Oʻzbekiston Respublikasi Qizil kitobiga yoʻqolish arafasida turgan, endemik tur sifatida kiritilgan. Surxondaryo viloyati Hisor tizmasi, Boysun togʻlari, To‘polondaryo havzasi, Koʻhitang tizmasida tarqalgan.
## Tavsifi
Balandligi 10—40 sm gacha yetadigan, koʻp yillik, piyozchali, bir urugʻpallali oʻt oʻsimlik. Piyozboshisi maxsus vegetativ koʻpayish organi, shakli tuxumsimon, diametri 3-5 sm, tashqi qobigʻi jigarrang yoki qoʻngʻir tusda, ichki tomoni toʻrsimon, momiq tuk bilan qoplangan. Barglari 3 dona, gulidan uzunroq. Gullari, ikki jinsli, yakka, yirik, diametri 6—7 sm, gultojibarglari qizil rangda, tubida qora, och sariq, gardishsimon dogʻli. Changchi iplari qora, changdonlari binafsha rangda. Aprelda gullab mevasi iyun—iyul oylarida pishib yetiladi. Mevasi — 3 boʻlakli koʻsak meva. Urug‘i va piyozchasi orqali koʻpaytiriladi.
## Tarqalishi va oʻsish sharoiti
Tabiatda kam tarqalgan, yoʻqolib ketish arafasidagi tur. Surxondaryo viloyati, Hisor tizmasi, Boysun togʻlarida, Sina qishlogʻi atrofida, To‘polondaryo havzasida, Koʻhitang togʻ tizmasida uchraydi. Ola jinsli qoldiq togʻlardagi unumdor tuproqli yonbagʻirlarda va togʻdagi pistazorlarda oʻsadi. Gullarining uzilishi, piyozchalarining kavlab olinishi va oʻsish arealida chorva mollarining koʻplab boqilishi natijasida soni kamayib ketgan. Oʻzbekiston Respublikasi Fanlar akademiyasi bogʻida 1955—yildan beri ekib oʻstirib kelinmoqda. Yovvoyi holatda oʻsayotgan yerlari himoya ostiga olingan.

## Manbalar
Elmurod Tulakov

**Elmurod Salamovich Tulakov** (1954-yil, Xatirchi tumani, Samarqand viloyati, Oʻzbekiston SSR) — oʻzbekistonlik olim, texnika fanlari doktori, professor.
## Biografiyasi
Elmurod Tulakov 1954-yilda Xatirchi tumanida tugʻilgan. 1977-yilda Samarqand davlat arxitektura-qurilish institutining „Sanoat va fuqaro qurilishi“ fakultetini tugatgan. 1987-yilda Moskva muhandislik-qurilish institutida nomzodlik dissertatsiyasini himoya qilgan. 2005-yilda Moskva davlat qurilish universitetida doktorlik dissertatsiyasini himoya qilgan. 1977-yildan Samarqand davlat arxitektura-qurilish instituti qoshidagi loyihalash va tajriba ustaxonasida muhandis, katta muhandis, bosh mutaxassis, loyihalash boʻlimi boshligʻi, bosh muhandis va ustaxona boshligʻi lavozimida ishlagan. Hozirda Samarqand davlat arxitektura-qurilish universiteti „Bino va inshootlarni doyihalash“ kafedrasi professori lavozimida ishlab kelmoqda.
## Ilmiy faoliyati
6 ta oʻquv qoʻllanma, 6 ta monografiya, 176 dan ortiq ilmiy-uslubiy maqolalar, jumladan, „Binolarning energiya samaradorlik injeneringi“, M.Mahmudov bilan hammualliflikda „Sanoat va fuqaro binolari arxitekturasi. Qurilish fizikasi“, „Stroitelstvo na prosadochnix lessovix gruntax“, „Fundamenti vodonapornix bashen v uvlajnyaemix lessovix gruntax Sredney Azii“, „ Oʻta choʻkuvchan namlangan gruntlarda qurilayotgan suv minoralarining doirasimon poydevorlarini deformatsiyasini hisoblash“, „Bino va inshootlar-ning yer osti qismini gidroizolyatsiya qilish“, „Oʻta choʻkuvchan gruntlarda namunaviy loyihalar asosida qurilayotgan kam qavatli turar-joy binolarining yer ostki qismini loyhalashni takomillashtirish“, „Raschet deformatsii kolsevix fundamentov vodonapornix bashen v uvlajnyaemix lessovix gruntax Sredney Azii“ nomli darslik, oʻquv qoʻllanma, monografiyalar muallifidir.
## Manbalar
Alisher Odilov

**Alisher Valijon oʻgʻli Odilov** (; 2001-yil 15-iyul, Andijonda tugʻilgan) – oʻzbekistonlik futbolchi, Fargʻonaning „Neftchi“ klubida hujumkor qanot yarim himoyachisi va hujumchi pozitsiyalarida oʻynaydi.

## Futbolchilik faoliyati
Toshkentning „Paxtakor“ va „Olimpik“ klublarining oʻsmirlar va yoshlar jamoalarida toʻp surgan. Alisher Oʻzbekiston chempionatidagi debyutini 2022-yil 9-mart kuni „Qoʻqon 1912“ jamoasiga qarshi oʻyinda (0:1) oʻtkazgan.

2024-yil 26-avgustda Rossiya birinchi ligaisda ishtirok etuvchi, Moskva viloyatining „Ximki“ jamoasi bilan ikki yillik shartnoma imzolagan.

### Terma jamoadagi faoliyati
Oʻzbekiston U23 terma jamoasi aʼzosi sifatida 2022 (ikkinchi oʻrin) va 2024-yilgi (ikkinchi oʻrin) yoshlar terma jamoalari oʻrtasidagi Osiyo chempionatida ishtirok etgan.

2022-yilda Xitoyda boʻlib oʻtayotgan Osiyo oʻyinlarida Oʻzbekiston terma jamoasi hal qiluvchi bahsda Honkongni 4:0 hisobida magʻlub etib, uchinchi oʻrinni egallagan va Odilov oʻyindagi ilk golini kiritgan.

Parijda 2024-yilgi Olimpiada oʻyinlari boshlanishi arafasida Temur Kapadze Odilovni turnirda qatnashadigan futbolchilarning kengaytirilgan roʻyxatiga kiritgan.

## Yutuqlar
### Terma jamoa
;Oʻzbekiston U23
* AFC U-23 Osiyo kubogi ikkinchi oʻrin sohibi: (2) 2022, 2024
* Osiyo Oʻyinlari bronza medali sohibi: 2022

;Oʻzbekiston
* MOFA millatlar kubogi chempioni: 2025

### Klub
;Neftchi
* Oʻzbekiston Superligasi chempioni: 2025
* Oʻzbekiston Superkubogi sohibi: 2026

## Manbalar

## Havolalar
* Alisher Odilov  OʻzPFL saytida futbolchi profili
* Alisher Odilov Transfermarkt saytida futbolchi profili
* Alisher Odilov Soccerway saytida futbolchi profili
* Alisher Odilov Footballdatabase saytida futbolchi profili
Temur Mamasidiqov

**Temur Mamasidiqov** (; 23-avgust 2002-yil) – oʻzbekistonlik futbolchi. Buxoro futbol klubi chap qanot yarim himoyachisi.

## Futbolchilik faoliyati
2024-yil yanvar oyida Toshkentning „Lokomotiv“ jamoasi bilan shartnoma imzolagan.

## Yutuqlar

* Oʻzbekiston Pro ligasi uchinchi oʻrin: 2021

## Manbalar

## Havolalar

* Temur Mamasidiqov Transfermarkt saytida
Hisor dionisiyasi

**Hisor dionisiyasi** () — navroʻzguldoshlar oilasi, dionisiya turkumiga kiruvchi ikki urugʻpallali gulli oʻsimlik turi. Hayotiy shakli — yarim buta. Oʻzbekiston Respublikasi Qizil kitobiga kamyob endemik tur sifatida kiritilgan. Surxondaryo viloyati Hisor tizmasining janubiy yonbagʻirlarida Sangardak daryosining oʻrta oqimida uchraydi.
## Tavsifi
Qoyalarning yoriqlaridan pastga qarab osilib oʻsuvchi yostiqsimon yarim buta. Ildiz boʻgʻzidan oʻsib chiqqan bir tutam poyalarida barglari navbatma-navbat joylashgan. Eski yopirma barglari saqlanib qolgan. Barglari oddiy, yumshoq, yupqa, tishchali, bezchali tuklar bilan qoplangan, oʻziga xos hidga ega. Gullari ikki jinsli, sariq. 2-3 ta, gulkosachabarg bilan oʻralgan, pastga etilib turuvchi gulpoyalarda joylashgan. Har bir gulda alohida changchi va urugʻchibarg joylashgan. Iyun iyul oylarida gullab mevasi avgustda pishadi. Urug‘i orqali koʻpayadi.

## Tarqalishi va oʻsish sharoiti
Tabiatda kam tarqalgan, 5 ta sernam joyda oʻsishi maʼlum, kichik toʻp hosil qilib oʻsadi, har bir toʻpda 20 tadan 200 tagacha oʻsimlik boʻladi. Surxondaryo viloyati Hisor tizmasining janubiy yonbagʻirlarida Sangardak daryosining oʻrta oqimida uchraydi. Togʻning oʻrta qismidagi sernam joylarda, sharsharalar yaqinidagi qumtosh qoyalarning yoriqlarida oʻsadi. Kamayib ketishining asosiy sababi oʻsimlik urugʻining unib chiqishi uchun yetarlicha tabiiy sharoitning yetishmasligi, hamda boshqa ekologik omillarning kamligi. Oʻzbekiston Respublikasi Fanlar akademiyasi bogʻida koʻchat qilib ekilganda ham urugʻi orqali koʻpaytirishga urinilganda ham ijobiy natija olinmagan.

## Manbalar
Shavkat Toʻrayev

**Shavkat Shuxratovich Toʻrayev** (1982-yil Shofirkon tumani, Buxoro viloyati, Oʻzbekiston SSR) — oʻzbekistonlik olim, iqtisodiyot fanlari doktori, professor.
## Biografiyasi
Shavkat Toʻrayev 1982-yilda Shofirkon tumanida tugʻilgan. 1999-yili Toshkent davlat iqtisodiyot universitetining „Iqtisodiyot“ fakulteti „Statistika“ yoʻnalishiga oʻqishga kirib, 2003-yilda ushbu universitetni tamomlagan. 2003—2005-yillarda Toshkent davlat iqtisodiyot universitetining magistraturasida „Ekonometrika va statistika“ yoʻnalishida tahsil olgan. 2004—2013-yillarda Oʻzbekiston Respublikasi Prezidenti huzuridagi Davlat va jamiyat qurilishi akademiyasi qoshidagi Oliy biznes maktabi „Moliya“ kafedrasida bosh mutaxassis, katta oʻqituvchi, dotsent, oʻquv ishlari, boshqaruv kadrlari marketingi va amaliyot boʻlimi boshligʻi,  2013-yilda Oʻzbekiston Respublikasi Davlat statistikasi qoʻmitasining Kadrlarni qayta tayyorlash va statistika tadqiqotlari Markazi direktori oʻrinbosari, 2013—2021-yillarda Toshkent axborot texnologiyalari universiteti „Axborot-kommunikatsiya texnologiyalari sohasida iqtisodiyot va menejment“ fakulteti dekani, 2021—2022-yillarda Oʻzbekiston Respublikasi Prezidenti huzuridagi Davlat boshqaruvi akademiyasi „Iqtisodiyot va moliya“ kafedrasi professori va kafedra mudiri vazifasida faoliyat olib borgan. 2023-yil 5-yanvardan Muhammad al-Xorazmiy nomidagi Toshkent axborot texnologiyalari universiteti prorektori lavozimida faoliyat yuritmoqda.
## Ilmiy faoliyati
2007-yilda iqtisodiyot fanlari nomzodi ilmiy darajasini, 2009-yilda dotsent ilmiy unvonini, 2021-yilda iqtisodiyot fanlari doktori ilmiy darajasini, 2023-yilda professor ilmiy unvonini olgan. Olim tomonidan 160 dan ortiq ilmiy ishlari nashr etilgan, shundan 4 ta monografiya, 10 ta oʻquv-uslubiy qoʻllanma va 100 ortiq ilmiy maqolalar hamda tezislar. Shavkat Toʻrayev 2021-yildan Turon Fanlar akademiyasi va 2022-yildan Xalqaro telekommunikatsiya akademiyasi, 2023-yilda Xalqaro menejment akademiyasi aʼzosi.

## Manbalar
Abdusalom Umarov

**Abdusalom Vaxitovich Umarov** (1960-yil, Toshkent, Oʻzbekiston SSR) — oʻzbekistonlik olim, texnika fanlari doktori, professor.
## Biografiyasi
Abdusalom Umarov 1960-yilda Toshkent shahrida xizmatchi oilasida tavallud topgan. 1977—1982-yillarda Toshkent davlat universitetining Fizika fakultetida tahsil olgan. 1982—1995-yillarda Toshkent davlat universitetida aspirant, assistent, dotsent, 1995—2002-yillarda Jahon iqtisodiyoti va diplomatiya universiteti qoshidagi maxsus gimnaziya direktori, 2008—2012-yillarda Toshkent temir yoʻl muhandislari instituti „Fizika“ kaferdasi mudiri, 2012—2013-yillarda Oʻzbekiston Milliy universiteti prorektori, 2013—2018-yillarda Namangan davlat universiteti rektori, 2018—2019-yillarda Oʻzbekiston Respublikasi xalq talimi vazirligi huzuridagi respublika taʼlim markazi rahbari, 2019-yildan Toshkent davlat transport universiteti „Tabiiy fanlar“ kaferdasi professori, 2021-yildan Toshkent amaliy fanlar universiteti rektori lavozimida faoliyat yuritib kelmoqda. 
### Oilasi
Oilali, 4 nafar farzandi bor. 
## Ilmiy faoliyati
1988-yil 11-martda „Yarim otkazgichlar fizikasi“ ixtisosligi boʻyicha „Poliakrilonitril asosidagi yarim oʻtkazgichli piropolimerlarning elektr oʻtkazuvchanlik mexanizmini tadqiq qilish“ mavzusidagi dissertatsiya ishini Peterburg politexnika institutida professor Magripov Maxmud Asqarovich ilmiy rahbarligida himoya qilgan va fizika-matematika fanlari nomzodi ilmiy darajasiga ega boʻlgan. 1989-yil dotsent ilmiy unvoni berilgan. 350 dan ortiq ilmiy ishlar muallifi. 2008-yil Toshkent davlat texnika universitetida doktorlik dissertatsiyasini himoya qiladi va texnika fanlari doktori ilmiy darajani oladi.
2011-yil professor ilmiy unvoni berilgan.
## Manbalar

## Havolalar
* Abdusalom Umarov Google Scholar
Zikrilla Umarov

**Zikrilla Akbarovich Umarov** (1936-yil 30-iyul, Toshkent, Oʻzbekiston SSR — 1992-yil 28-iyul, Toshkent, Oʻzbekiston) — oʻzbekistonlik olim, filologiya fanlari nomzodi, dotsent. Eron va turkiy tilshunoslikning rivojiga munosib hissa qoʻshgan sharqshunos olim.

## Biografiyasi
Zikrilla Umarov 1936-yil 30-iyul Toshkent shahrida tugʻilgan. 1954-yilda Oʻrta Osiyo davlat universiteti Sharq fakultetining Eron boʻlimiga oʻqishga kiradi.  1960-yilda mazkur fakultetni fors tili va adabiyoti ixtisosligi boʻyicha tugatib, shu yerning oʻzida fors tili oʻqituvchisi vazifasida ishga qoldirildi. Zikrilla Umarov 1960-yildan umrining oxiriga qadar sharq fakultetining eron-afgʻon filologiyasi kafedrasida oʻqituvchi, 1967-yildan katta oʻqituvchi, 1971-yildan dotsent va 1977—1984-yillarda kafedra mudiri lavozimida faoliyat koʻrsatib kelgan. 1961—1962-yillar va 1968—1970-yillarda Afgʻonistonda dariy tilidan tarjimon boʻlib ishlaydi. 1967-yilda Toshkent davlat universitetida „Grammatika starouzbekskogo yazika „Mabani ul-lugat“ Mirzi Mexdixana“ mavzusida nomzodlik dissertatsiyasini yoqlaudi. 1984-yilda SSSR Ichki ishlar vazirligiga qarashli Toshkent Oliy militsiya maktabining maxsus fakultetiga oʻz ixtisosligi boʻyicha ishga oʻtkaziladi va bu yerda 1988-yilga qadar dotsent va oʻquv guruhining rahbari vazifasida xizmat qiladi. 1988-yilda yana oʻzi ishlagan sharq fakultetiga qaytib, eron-afgʻon boʻlimida dariy tilidan dars berib keldi. Olim 1992-yil 28-iyulda vafot etgan.
## Ilmiy faoliyati
„Forscha-oʻzbekcha oʻquv lugʻati“ va „Dariy va oʻzbek tillarining solishtirma-qiyosiy grammatikasi“ oʻquv qoʻllanmasining mualliflaridan biri. Mirzo Mehdixonning „Maboni ul-lugʻat“ asari olim tomonidan forsiydan oʻzbek tiliga oʻgirilgan. Asar eski oʻzbek tilining fonetik va grammatik xususiyatlari hamda turkiy tillar haqidagi fors grammatika fani tarixini oʻrganishda katta ahamiyatga ega.
## Manbalar
Boltaxoʻja Umirzakov

**Boltaxoʻja Ermatovich Umirzakov** (1948-yil 25-oktyabr, Oʻrta Chirchiq tumani, Toshkent viloyati, Oʻzbekiston SSR) — oʻzbekistonlik olim, fizika-matematika fanlari doktori, professor.
## Biografiyasi
Boltaxoʻja Umirzakov 1948-yil 25-oktyabr Oʻrta Chirchiq tumanida tugʻilgan. 1966—1973-yillarda Toshkent politexnika institutining „Injenerlik fizika“ fakultetida tahsil olib, elektron texnika muhandisi ixtisosligini olgan. 1973—1977-yillarda „Amaliy va nazariy fizika“ kafedrasida muhandis, 1978—1980-yillarda aspirant, 1981—1993-yillarda assistent, dotsent, 1993—2005-yillarda Toshkent davlat texnika universiteti „Elektron texnika materiallari fizikasi va texnologiyasi“ kafedrasining mudiri, 2004—2005-yillarda „Elektronika va avtomatika“ fakultetining dekani, 2006—2013-yillarda „Nanotexnologiya“ kafedrasi mudiri, 2013-yildan Toshkent davlat texnika universiteti „Umumiy fizika“ kafedrasida professor lavozimida ishlab kelmoqda.
### Oilasi
Oilali, 4 nafar farzandi bor.

## Ilmiy faoliyati
1982-yilda fizika-matematika fanlari boʻyicha nomzodlik, 1993-yilda doktorlik dissertatsiyasini himoya qilgan. Ilmiy faoliyatini asosan nanomateriallar olish va nanoelektronika sohasiga bagʻishlagan va bu sohada respublikada birinchi boʻlib ilmiy maktab yaratgan (2000) va 2006-yilda Toshkent davlat texnika universitetida yangi „Nanotexnologiya va nanoelektronika“ taʼlim yoʻnalishi tashkil qilinishiga rahbarlik qilgan. Ilmiy-pedagogik faoliyati mobaynida 800 dan ortiq ilmiy-uslubiy ishlar, shu jumladan 12 ta monografiya,  20 dan ortiq oʻquv qoʻllanma va darsliklar, 150 dan ortiq ilmiy maqolalar muallifi. Xalqaro pedagogik taʼlim fanlar akademiyasi (2010) va Xalqaro ekologiya, aholi va tabiat muhofazasi fanlar akademiyasining (2017) haqiqiy aʼzosi. 

## Mukofotlari
2019-yil „Mehnat shuhrati“ ordeni, 2023-yil 26-avgustda „Doʻstlik“ ordeni bilan mukofotlangan..

## Manbalar

## Havolalar
* Boltaxoʻja Umirzakov Google Scholar
Bekpoʻlat Umurqulov

**Bekpoʻlat Umurqulov** (1949-yil 25-mart, Boysun tumani, Surxondaryo viloyati, Oʻzbekiston SSR) — oʻzbekistonlik olim, filologiya fanlari doktori, professor.
## Biografiyasi
Bekpoʻlat Umurqulov 1949-yil 25-mart Boysun tumanidagi Machay qishlogʻida tugʻilgan. 1967-yil Nizomiy nomidagi Toshkent davlat pedagogika institutining filologiya fakultetiga oʻqishga kirib, 1971-yil tugatgan. 1971-1972-yillar Muzrabot tumani „Mehnat zafari“ gazetasida katta adabiy xodim, 1972—1973-yillarda harbiy xizmatda, 1973—1976-yillardaa Muzrabot tumanidagi 1-oʻrta maktabda oʻqituvchi, 1976—1987-yillarda Oʻzbekiston Fanlar akademiyasi Til va adabiyot institutida ilmiy xodim hamda Toshkent davlat pedagogika institutida oʻqituvchi, 1987-yildan boshlab Termiz davlat pedagogika institutida oʻqituvchi, 1990-yildan dotsent, 2005—2011-yillarda oʻzbek tilshunosligi kafedrasining mudiri, 2011—2019-yillarda oʻzbek tilshunosligi kafedrasi oʻqituvchisi, 2019—2022-yillarda oʻzbek tilshunosligi kafedrasining mudiri, 2022-yildan Termiz davlat universiteti oʻzbek tilshunosligi kafedrasi professori.

## Ilmiy faoliyati
1983-yilda „Hozirgi oʻzbek poeziyasining leksik xususiyatlari“ mavzusida nomzodlik dissertatsiyasini himoya qilgan. „Poetik nutq leksikasi“ (Toshkent, 1990), „Oʻzbek nutqi madaniyati ocherklari“ (Toshkent, 1988) monografiyalari, „Lektor nutqi va badiiy til“ (Toshkent, 1981), „Soʻz tanlash sanʼati“ (Toshkent, 1985) risolalari, „Savod oʻrgatish metodikasi“ (Dushanbe, 1994), „Oʻzbek tili“ (Termiz, 2000), „Oʻzbek adabiy tili“ (Termiz, 2001), „Hozirgi oʻzbek adabiy tilidan mashqlar toʻplami“ (Termiz, 2007), „Hozirgi oʻzbek adabiy tili“ (Termiz, 2009) „Oʻzbek tilining amaliy grammatikasi“ (Termiz, 2018) oʻquv qoʻllanmalar, 100 dan ortiq ilmiy maqolalar muallifi. 2006-yildan Xalqaro Antik dunyo ilmiy akademiyasining professori. 2020-yil professor Ibodulla Mirzayev rahbarligida „Oʻzbek nasriy nutqining lingvo-uslubiy shakllanish asoslari“ mavzusida doktorlik dissertatsiyasini himoya qildi. 2022-yilda professor ilmiy unvoni berilgan. 
## Manbalar

## Havolalar
* Bekpoʻlat Umurqulov Google Scholar
Ivan Milošević

**Ivan Miloshević** (; 1984-yil 3-noyabrda tugʻilgan) — serbiyalik professional futbolchi, “Mladost Luchani” jamoasida himoyachi sifatida oʻynaydi.

## Karyera
Miloshevich faoliyatini 2002-yilda "Mladost Luchani" da boshlagan. Keyinchalik bir mavsumni Radnički Beogradda o'tkazdi va 2005-yilda Mladost Luchaniga qaytdi. 2008-yilning yozida Miloshevich xorijga ko'chib o'tdi va Ukrainaning "Karpaty Lvov" jamoasiga o'tdi. Keyingi besh mavsumda klub uchun 130 dan ortiq rasmiy o'yin o'tkazdi. Keyinchalik Miloshevich o'z vataniga qaytib keldi va 2014-yil boshida Napredak Krushevac bilan shartnoma imzoladi.

2014-yilning iyul oyida Miloshevich ikkinchi marta xorijga jo'nab ketdi va O'zbekiston Ligasining "Bunyodkor" klubi bilan shartnoma imzoladi.  Ular bilan ikki mavsum o'ynab, 2014 va 2015-yillarda ketma-ket O'zbekiston kubogi finallarida mag'lub bo'ldi. 2016-yil iyun oyida Miloshevich yana Mladost Luchaniga qo'shildi. 

## Karyera statistikasi

## Yutuqlar
**Mladost Luchani**

* Serbiya Birinchi Ligasi: 2006-07
* Serbiya kubogi: 2017-2018-yilgi ikkinchi o'rin

* O‘zbekiston kubogi: 2-o‘rin sohibi 2014, 2015

## Manbalar


## Havolalar

*
Abdulxaq Xalikov

**Abdulxaq Abdulxairovich Xalikov** (1948-yil 1-mart, Toshkent, Oʻzbekiston SSR) — oʻzbekistonlik olim, texnika fanlari doktori, professor.
## Biografiyasi
Abdulxaq Xalikov 1948-yil 1-mart Toshkent shahrida ishchi oilasida tavallud topgan. 1967—197-yillarda Toshkent politexnika institutida oʻqigan. 1966—1971-yillarda Toshkent televizion markazi elektromexanigi, 1971—1973-yillarda Toshkent politexnika instituti muhandisi, 1973—1974-yillarda harbiy xizmatda, 1974—1979-yillarda Toshkent politexnika instituti assistenti, aspiranti, 1979—1982-yillarda Toshkent politexnika instituti katta oʻqituvchisi, 1982—1998-yillarda Toshkent davlat texnika universiteti radio texnika va radio tizimlari kafedrasi mudiri, 1998—1999-yillarda Toshkent davlat texnika universiteti professori, 1999—2018-yillarda Toshkent temir yoʻl muhandislari instituti elektr aloqa va radio kafedrasi mudiri, professori, kafedra mudiri vazifasini bajaruvchisi, 2018—2019-yillarda Toshkent temir yoʻl muhandislari instituti temir yoʻl transporti avtomatika va telemexanika kafedrasi mudiri vazifasini bajaruvchisi, 2019-yilda Toshkent temir yoʻl muhandislari instituti temir yoʻl transporti avtomatika, telemexanika va telekommunikatsion texnologiyalar kafedrasi mudiri vazifasini bajaruvchisi, 2019—2020-yillarda Toshkent temir yoʻl muhandislari instituti temir yoʻl transportida avtomatika, telemexanika va telekommunikatsiya texnologiyalari kafedrasi professori, 2020-yildan Toshkent davlat transport universiteti radioelektron qurilmalar va tizimlar kafedrasi professori.
## Ilmiy faoliyati
1983-yili „Koʻp turgʻunli chastotaviy elementlarni tadqiq etish va yaratish“ mavzusida nomzodlik dissertatsiyasini himoya qildi. 500 dan ortiq ilmiy va ilmiy-uslubiy ishlar, shulardan 4 ta darslik, 10 ta monografiya, 34 ta oʻquv qoʻllanma, 320 ta ilmiy ishlar va 118 ta oʻquv-uslubiy ishlar, 8 ta mualliflik guvohnomasi, 6 ta patent muallifi. 2014-yildanOʻzbekiston Respublikasi Vazirlar Mahkamasi huzuridagi Oliy Attestatsiya komissiyasida Texnika yoʻnalishi boʻyicha ekspert kengashi raisining oʻrinbosari. Xalqaro aloqa akademiyasining akademigi. 2021-yilda  (Qozogʻiston  Respublikasining Nursulton  shahrida)  Hamdoʻstlik mamlakatlararo oʻtkazilgan ta’limda eng yaxshi pedagog koʻrik tanlovida 1-oʻrinni egallagan. 
## Manbalar
Sound of Freedom

***Sound of Freedom***, 2023-yilda Alejandro Monteverde tomonidan ishlangan Amerika drama filmi. 

## Manbalar

## Havolalar
*
Durveljin

**Durveljin** () — Gʻarbiy Moʻgʻulistondagi Zavxan viloyatida joylashgan. 2010-yil maʼlumotiga koʻra aholi soni 1832 kishini tashkil etgan.

## Manbalar
Villis astragali

**Villis astragali** () — burchoqdoshlar oilasi, astragal turkumiga kiruvchi koʻp yillik oʻsimlik. Oʻzbekiston Respublikasi Qizil kitobiga kamyob, endemik tur sifatida kiritilgan. Surxondaryo viloyati Koʻhitang tizmasida joylashgan Qizilolma qishlogʻining shimolida, Kattaurchuq tevaragidagi hududlarda uchraydi.
## Tavsifi
Boʻyi qisqa 4—10 sm poyasi yogʻon shoxlangan koʻp yillik oʻt oʻsimlik. Oʻq ildiz tizimiga ega. Poyasining pastki qismini oʻtgan yilgidan qolgan barg bandlari oʻrab turadi. Barglarining uzunligi 1,8 sm, ellipssimon yoki choʻziq nashtarsimon shaklda, 4-10 mm uzunlikdagi mayin ipaksimon qalin tuklar bilan qoplangan. Gullari ikki jinsli. Gul poyasining uzunligi bargining uzunligiga teng. Gultojibarglari binafsha rangda, hasharotlar yordamida changlanadi. Mevasi — dukkak meva. Dukkagi choʻziq, uzunligi 8 mm, shakli qiyshiq yarim oy, kengligi taxminan 4 mm, qalinligi 5 mm, siyrak mayda oq tuklar bilan qoplangan, ikki yon tomonidan siqilgan. May oyida gullab mevasi iyunda pishadi. Urug‘i orqali koʻpayadi.

## Tarqalishi va oʻsish sharoiti
Tabiatda asosan yakka holatda, baʼzida archazorlar orasida kichik toʻplar hosil qilib oʻsadi. Surxondaryo viloyati Koʻhitang tizmasida joylashgan Qizilolma qishlogʻining shimolida, Kattaurchuq tevaragidagi hududlarda tarqalgan. Togʻning oʻrta qismidagi shagʻal toshli yonbagʻirlarda va siyrak archazorlarda uchraydi. Oʻsimlik oʻsib turgan hududlarda chorva mollarining koʻplab boqilishi natijasida oʻsimlik soni kamayib ketgan. Surxon davlat qo‘riqxonasi hududida muhofaza ostiga olingan.

## Manbalar
Aktam Xalmanov

**Aktam Toshquvatovich Xalmanov** (1964-yil, Past Dargʻom tumani, Samarqand viloyati, Oʻzbekiston SSR) — oʻzbekistonlik olim, fizika-matematika fanlari doktori, professor.
## Biografiyasi
Aktam Xalmanov 1964-yilda Past Dargʻom tumanining „Burganli“ qishlogʻida tugʻilgan. 1981—1986-yillarda Samarqand davlat universitetining fizika fakultetinida oʻqigan. 1986—2017-yillarda Samarqand davlat universitetida injener, kichik ilmiy xodim, ilmiy xodim, katta ilmiy xodim, „Iqtidorli talabalar bilan ishlash“ boʻlimi boshligʻi, „Ilmiy boʻlim“ bosh metrologi, Rossiya Fanlar akademiyasiga qarashli geokimyo va analitik kimyo institutida stajyor-tadqiqotchi, Samarqand davlat universitetining anorganik kimyo kafedrasi aspiranti, fizikaviy kimyo va astrofizika kafedrasi assistenti lavozimida ishlagan. 2018-yildan Samarqand davlat arxitektura qurilish universitetining „Issiqlik-gazntaʼminoti, ventilyasiya va servis“ kafedrasi dotsenti.
### Oilasi
Oilali, 5 nafar farzandi bor.
## Ilmiy faoliyati
1995-yilda Toshkent davlat universitetida „Lazer ionlashtirish spektrometri yordamida tabiiy va maxsus toza mikroelektronikada qoʻllaniladigan moddalarni bevosita analiz qilish usularini yaratish“ mavzusida nomzodlik dissertatsiyasini himoya qilgan. Samarqand davlat universiteti fizika fakultetining „Optika va spektroskopiya“ kafedrasida doktoranturani tugatgan va 2017-yilda Fizika-texnika institutida „Moddalarning turli fazoviy holatlarida ultirakichik kontsentratsiyali atomlarning oʻta sezgir lazer spektroskopiyasi“ mavzusida doktorlik dissertatsiyasini himoya qilgan. 2018-yildan fizika-matematika fanlari doktori. 2023-yilda dotsent ilmiy unvoni berilgan. 110 dan ortiq ilmiy maqolalar, 3 ta monografiya, 5 ta uslubiy qoʻllanma, 1 ta oʻquv qoʻllanma muallifi.
## Manbalar
Dušan Mićić

**Dušan Mićić** (; 1984-yil 29-noyabrda tugʻilgan) – serbiyalik sobiq futbolchi, yarim himoyachi sifatida oʻynagan.

## Karyera
Novi Sadda tugʻilgan. 29 yoshida Serbiya futbolining eng yuqori pogʻonasida nisbatan kech paydo boʻlgan futbolchilardan biridir. Serbiya va Chernogoriya Ikkinchi ligasida OFK Mladenovac bilan 2003-yilda boshlangan. Keyingi mavsumda FK Indija jamoasida oʻynadi va keyinchalik Bosniya va Gersegovina Premyer-ligasida Rudar Ugljevik bilan oʻynadi. Keyinchalik u quyi ligalarda serbiyaning turli klublarida oʻynadi. 2009-yilda Serbiya birinchi ligasida Proleter Novi Sad jamoasida oʻynadi.

2010-yilda Chernogoriya birinchi ligasi Rudar Plyevlya jamoasida oʻynagan. 2010-2011-yilgi UEFA Chempionlar Ligasida SP Tre Fiori va PFC Litex Lovechga qarshi oʻyinda maydonga tushdi. Keyingi mavsumda u FK Grbaljga oʻtdi. 2013-yilda „Proleter Novi Sad“ga qaytdi va 2013-yilning yozida, bu klub Serbiya Superligasida ishtirok etayotganida „Vozdovac“ga qoʻshildi.

FK Napredak Krushevac bilan 2013—2014-yilgi mavsum oxirigacha oʻynadi. 2015-yilning yanvar oyidan boshlab Belgiyaning Lierse SK jamoasiga qoʻshildi, ammo yangi murabbiy tayinlangani sababli, 2-fevralda bir necha haftadan soʻng shartnomadan ozod qilindi. Serbiyaga qaytgan Mićic „Borac Chachak“ klubi bilan shartnoma imzoladi. 2015/16-yilgi mavsumda „Borac“ klubiga 3-oʻringa koʻtarilish va kubokning chorak finaliga chiqishida muhim rol oʻynadi. Voyvodina bilan ikki yarim yillik shartnoma tuzdi. Voyvodinadagi faoliyati davomida 2016-2017-yilgi UEFA Yevropa ligasida Bokelj, Connah’s Quay Nomads, Dinamo Minsk va Alkmaar klublariga qarshi oʻynagan.

2017-yil 5-yanvarda Voyvodina klubi bilan oʻzaro shartnomani bekor qildi. Oʻzbekiston Superligasi "Bunyodkor" klubi bilan shartnoma imzoladi. „Bunyodkor“dagi faoliyati davomida 2017-yilgi Osiyo Chempionlar Ligasida ishtirok etgan. „Bunyodkor“dagi oʻn ikki oylik mavsumdan soʻng, Serbiya Superligasiga qaytib, Radnik Surdulica klubi bilan oʻynadi. Keyinchalik, Radnički Niš klubi bilan ishlagan va Proleter Novi Sad klubiga qaytgan. Radnički bilan birga 2018-2019-yilgi UEFA ligasida „Gjira Yunayted“ va „Makkabi Tel-Aviv“ klublariga qarshi oʻynagan.

2019-yilda Kanada futbol ligasida Serbiyaning Oq burgutlari FC bilan oʻynadi. 2021-yilgi mavsum uchun Serbiya oq burgutlari bilan qayta shartnoma imzoladi.

## Yutuqlar ==; Rudar Pljevlja

* Chernogoriya Birinchi ligasi: 2009-10
* Chernogoriya kubogi: 2010, 2011

## Manbalar

## Havolalar
* Dušan Micić  jelenfootball.com saytida
* 
*
Muhabbat Hakimova

**Muhabbat Fayziyevna Hakimova** (1962-yil 4-yanvar, Gʻuzor tumani, Qashqadaryo viloyati, Oʻzbekiston SSR) — oʻzbekistonlik olim, pedagogika fanlari doktori, professor.
## Biografiyasi
Muhabbat Hakimova 1962-yil 4-yanvar Gʻuzor tumanida tugʻilgan. 1986-yilda Nizomiy nomidagi Toshkent davlat pedagogika institutini oligofrenopedagogika ixtisosligi boʻyicha tugatgan. 1986—1993-yillarda Qibray tumanidagi umumiy oʻrta taʼlim maktabida oʻqituvchi, 1993—2001-yillarda Navoiy davlat pedagogika instituti Psixologiya va pedagogika kafedralari dotsenti lavozimida ishlagan. 2001-yildan Toshkent davlat iqtisodiyot universiteti „Innovatsion taʼlim“ kafedrasining mudiri.

## Ilmiy faoliyati
Respublikada oligofrenopedagogika ixtisosligi boʻyicha birinchi pedagogika fanlari doktori ilmiy darajasini olgan pedagog olima hisoblanadi. 1997-yilda pedagogika fanlari nomzodi, 2010-yilda pedagogika fanlari doktori ilmiy darjasini, professor ilmiy unvonini olgan. 6 ta monografiya, 6 ta darslik, 40 dan ortiq oʻquv va oʻquv-uslubiy-elektron qoʻllanmalar, 250 dan ortiq risola, ilmiy va ilmiy-ommabop maqolalar muallifidir. 1999-yilda „Xalq taʼlimi aʼlochisi“, 2001-yilda „Oʻzbekiston Mustaqilligining 10 yilligi“, 2021-yilda „Moʻtabar ayol“ koʻkrak nishonlari bilan taqdirlangan. 
## Manbalar

## Havolalar
* Muhabbat Hakimova Google Scholar
Aripdjan Xashimov

**Aripdjan Adilovich Xashimov** (1940-yil 8-mart, Toshkent, Oʻzbekiston SSR — 2022-yil, Toshkent, Oʻzbekiston) — oʻzbekistonlik olim, texnika fanlari doktori, professor.
## Biografiyasi
Aripdjan Xashimov 1940-yil 8-mart Toshkent shahrida tavvalud topgan. 1962-yilda Toshkent politexnika instituti energetika fakultetini „Sanoat korxonalari va inshootlarini elektrlashtirish“ mutaxassisligi boʻyicha tamomlagan. 1962-yilda Toshkent shahridagi 1-sonli temir yoʻl maktabida elektr uskunalar va elektromexanika fani oʻqituvchisi, 1962—1965-yillarda Oʻzbekiston Fanlar akademiyasi Energetika va avtomatlashtirish ilmiy-tadqiqot institutida ilmiy xodim, 1965—1968-yillarda Oʻzbekiston Fanlar akademiyasi Energetika va avtomatlashtirish instituti aspiranti, 1969—2022-yillarda Toshkent davlat texnika universitetining „Elektromexanika va elektrotexnologiya“ kafedrasida katta oʻqituvchi, dotsent, professor, kafedra mudiri, shuningdek, fakultet dekani va oʻquv-uslubiy ishlar boʻyicha prorektor, „Elektrotexnika, elektromexanika va elektrotexnologiya“ kafedrasi professori boʻlib ishlagan.
## Ilmiy faoliyati
1968-yilda „Asimmetrik rejimlarda chastotali boshqariladigan asinxron elektr yurituvchi“ mavzusida nomzodlik dissertatsiyasini himoya qildi. 1990-yilda Moskva energetika institutida „Chastada boshqariladigan asinxron elektr yuritmalarning rejimlarini hisoblash nazariyasi va usullari“ mavzusida doktorlik dissertatsiyasini himoya qilgan. 2000-yilda CRDF-2000 mukofotining (AQSh) Markaziy Osiyodagi yagona gʻolibi boʻlgan.
Ilmiy maktab faoliyati natijasida Aripdjan Adilovich Xashimov Germaniya, Gretsiya, Italiya, AQSH, Rossiya Federatsiyasi, Ukraina va boshqa mamlakatlarda oʻtkazilgan xalqaro ilmiy-texnik anjumanlarda maʼruzalari bilan faol ishtirok etdi. 350 dan ortiq ilmiy maqolalar, 20 ta monografiya, 26 ta darslik, 30 ga yaqin ixtirolar muallifi. Abu Rayxon Beruniy nomidagi Oʻzbekiston Respublikasi Davlat mukofoti laureati, „Oʻrta maxsus, kasb-hunar taʼlimi aʼlochisi“,  „Oʻzbekiston energetika faxriysi“ koʻkrak nishoni bilan taqdirlangan.
## Manbalar
O'zbekiston davlat filormoniyasi(Surxondaryo viloyati)

Oʻzbekiston davlat filormoniyasining Surxondaryo viloyat boʻlinmasi Oʻzbekiston Respublikasi Prezidentining 2018-yil 27-iyun PQ-3813-sonli „Oʻzbekiston davlat filarmoniyasi faoliyatini tashkil etish chora-tadbirlari“ toʻgʻrisidagi qaroriga asosan 2018-yil oktyabr oyida oʻz ish faoliyatini boshlagan. Bugungi kunda filarmoniya Termiz shahrida Istiqlol koʻchasi 26-uyda joylashgan. Bu joyda qoʻgʻirchoq teatrining sobiq binosi joylashgan va flarmoniya xozir shu yerda faoliyat yuritmoqda. Hozirda Surxondaryo viloyat boʻlinmasida 91 nafar xodim faoliyat yuritmoqda. Ulardan 58 nafari erkak va 33 nafari ayol hodimlar hisoblanadi. Xodimlarning 15 nafari oliy maʼlumotga ega, 63 nafar xodimlar oʻrta maxsus maʼlumotga ega boʻlsa, 13 nafari oʻrta maʼlumotga ega. Filarmoniya xodimlari tarkibida 18 yoshdan katta va 30 yoshdan kichik boʻlganlar 39 nafarga yetgan. 30 Yosh va undan yuqori boʻlgan xodimlar soni 53 nafarni tashkil etadi. 91 nafar xodimdan 7 nafari boshqaruv, Ijodiy boshqaruv xodimlar 2 nafar, Ijodiy xodimlar 60 nafardan iborat, Mutaxasis va texnik xodimlar 23 nafarni tashkil etadi. Oʻzbekiston davlat Filarmoniyasi Surxondaryo viloyat boʻlinmasi ijodiy jamoasi asosan malakali mutaxasislardan iborat.

Surxondaryo viloyat boʻlinmasining asosiy vazifalari sifatida:
— Milliy mumtoz va zamonaviy musiqa sanʼatini ilgʻor yutuqlar asosida rivojlantirish
— Aholining musiqa va raqs sanʼatiga boʻlgan ehtiyojini qondirish
— Musiqa va raqs sanʼati sohasidagi ijodkorlarga shart-sharoitlar yaratish
— Musiqa va raqs sanʼatidagi yutuqlarni Oʻzbekistonda va xorijda targʻib qilish
— Aholini madaniy hayotga jalb etish maqsadida ularning barcha qatlamlari uchun konsert tadbirlariga borish imkoniyatlarini taʼminlash
— Barcha turdagi va janrdagi musiqa hamda raqs sanʼatini faol targʻib qilish, ularni radio va televidenie, boshqa ommaviy axborot vositalari orqali, shu jumladan internet tarmogʻida ommalashtirish
## Manbalar
Shuhrat Yuldashev

**Shuhrat Yuldashev Ganiyevich** (1964-yil 21-fevral, Toshkent, Oʻzbekiston SSR) — oʻzbekistonlik olim, iqtisod fanlari doktori, professor.
## Biografiyasi
Shuhrat Yuldashev 1964-yil 21-fevralda Toshkent shahrida ziyolilar oilasida tavallud topgan. 1986-yilda Toshkent davlat universiteti falsafa-iqtisodiyot fakultetini iqtisodchi, siyosiy iqtisod oʻqituvchisi mutaxassisligi boʻyicha tamomlagan. 2004-yilda Niderlandiya Maastrixt Menejment maktabini „Biznesni boshqarish“ Executive (MBA) top-menejerlarni tayyorlash xalqaro dasturi asosida oʻqib tamomlagan. 1986-yildan mehnat faoliyatini Toshkent Xalq xoʻjaligi institutining „Umumiy iqtisodiy nazariya“ kafedrasida assistent lavozimida boshlagan. 1989—1991-yillarda ushbu instituning aspiranturasida oʻqigan. 1992-yildan Toshkent moliya instituti katta oʻqituvchisi, 1996-yilda „Oʻzbekinvest“ milliy eksport-import sugʻurta kompaniyasi menejeri, 1998-yildan Oʻzbekiston Respublikasi Vazirlar Mahkamasining „Investitsion dasturlar“ departamentining bosh mutaxassisi bir vaqtning oʻzida Toshkent moliya institutida oʻqituvchi, 2001—2006-yillarda Oʻzbekiston Respublikasi Prezidenti qoshidagi Davlat va jamiyat akademiyasining Oliy biznes maktabida „MBA Menejment“ kafedrasi mudiri, 2006-2017-yillarda G. V. Plexanov nomidagi Rossiya iqtisodiyot universitetining Toshkent shahridagi filialida kafedra mudiri, fakultet dekani, filialning oʻquv va tarbiyaviy ishlar boʻyicha direktor oʻrinbosari lavozimida ishlagan. Hozirda Oʻzbekiston Milliy universiteti iqtisodiyot fakultetida „Iqtisodiyot nazariyasi“ kafedrasi professori. Oʻzbekiston Liberal demokratik partiyasi aʼzosi.
## Ilmiy faoliyati
1995-yilda „Bozor iqtisodiga oʻtish sharoitida meva-sabzavot kompleksi rivojlanishini bashorat qilish (Toshkent viloyati xoʻjaliklari misolida)“ mavzusida nomzodlik, 2001-yilda Oʻzbekiston Respublikasi Prezidenti qoshidagi Davlat va jamiyat qurilishi akademiyasida „Xorijiy investitsiyalar Oʻzbekiston Respublikasining iqtisodiy oʻsishi va milliy takror ishlab chiqarishni liberallashtirishning omili sifatida“ mavzusidagi doktorlik dissertatsiyasini himoya qilgan. Olim 2001-yilda Oʻzbekistonda xorijiy investitsiyalar bilan bogʻliq mavzuda birinchi boʻlib iqtisod fanlari doktori dissertatsiyasini himoya qilgan va respublikamizda „Investitsiyalarni va investitsion loyihalarni boshqarish“ ilmiy maktabini yaratgan. Olim 2003—2014-yillarda Oʻzbekiston Respublikasi Vazirlar Mahkamasi huzuridagi Oliy attestatsiya komissiyasining iqtisod fanlari boʻyicha eksperti, 2005—2014-yillarda Oʻzbekiston Fan va texnika davlat qoʻmitasi eksperti sifatida faoliyat koʻrsatgan. Olim 160 dan ortiq ilmiy maqolalar, tezislar, 12 ta monografiya, 4 ta darslik, 7 ta oʻquv qoʻllanma va 12 ta elektron darsliklarning muallifi. 
## Manbalar

## Havolalar
* Shuhrat Yuldashev Google Scholar
Abduqahhor Zaparov

**Abduqahhor Abdumalikovich Zaparov** (1955-yil 2-avgust, Andijon tumani, Andijon viloyati, Oʻzbekiston SSR) — oʻzbekistonlik olim, texnika fanlari doktori, professor.
## Biografiyasi
Abduqahhor Zaparov 1955-yil 2-avgustda Andijon tumani Nayman qishlogʻida ziyoli oilasida tugʻilgan. 1973—1977-yillarda Andijon davlat pedagogika instituti fizika fakultetida tahsil olgan. 1977—1983-yillarda shu institut oʻqituvchisi, 1983—1986-yillarda Rosiya Fanlar akademiyasi Suv muammolari instituti aspiranturasida oʻqigan. 1987—1991-yillarda Fanlar akademiyasi Umumiy fizika institutining Andijondagi laboratoriyasi kichik ilmiy xodimi, 1991—2015-yillarda Andijon davlat universiteti Umumtexnika fanlari kafedrasi mudiri lavozimida ishlagan. Hozirda Andijon davlat universiteti Umumtexnika fanlari kafedrasi professori.
## Ilmiy faoliyati
1993-yilda dotsent, 2022-yilda professor ilmiy unvoni berilgan. Olim tomonidan 200 dan ortiq ilmiy-uslubiy ishlar eʼlon qilingan, shundan 5 ta darslik, 3 ta oʻquv qoʻllanma, 2 ta monografiya, 10 ta oʻquv-uslubiy qoʻllanma, 3 ta elektron darslik, 60 dan ortiq ilmiy maqolalardir. 2022-yilda „Oʻzbekiston Respublikasi Konstitutsiyasining 30 yilligi“ koʻkrak nishoni bilan taqdirlangan.
## Manbalar
Tursunboy Boymirov

**Tursunboy Boymirov** (1949-yil Qashqadaryo viloyati, Qamashi tumani, Chuqurli qishlogʻi) – taniqli oʻzbek adabiyotshunosi. „Shuhrat“ medali sohibi. Respublika xalq taʼlimi aʼlochisi.
## Tarjimai holi
Tursunboy Boymirov 1949-yil Qashqadaryo viloyati, Qamashi tumani, Chuqurli qishlogʻida tavallud topgan. Qarshi davlat universitetida tahsil olgan. Dastlab qishloqdagi maktabda muallim boʻlib ishlagan. Ikki marta viloyat kengashi deputati boʻlib faoliyat olib borgan.
## Ijodi
Tursunboy Boymirovning „Baloyi-bad“, „Yo, otamning qoʻli“, „Birinchi maosh“, „Tabassum“, „Iztirob“, „Boburtepa qirlarida bahor“, „El farzandi“, „Oq oʻtov“, „Qamashi va qamashiliklar“, „Elda eʼzoz topganlar“ nomli bir qator nasriy kitoblari chop etilgan. Hozirda adibning Oʻzbekiston radiosining „Tabassum“ jurnalida va „Teleminiatyura teatri“ da intermediyalari, hajviy asarlari eʼlon qilinmoqda. „Mushtum“ jurnalida ham bir qancha asarlari nashr etilgan.
## Asarlarining mazmuni
Adibning „Oqburun“ nomli qissasida insonga sodiq va doʻst boʻlgan jonivor ot haqida hikoya qilingan. Ot koʻpkarida gʻolib boʻlgan, begonaning qoʻliga borganda ham oʻz egasiga sodiqlik koʻrsatib oʻz uyiga besh marotaba qaytib kelgan. Hayratlanadigan tomoni shuki, umrining soʻngi kunida oʻzi tugʻilgan joyiga kelib jon bergan.

„Dard“ nomli qissasida „Tigʻ tegmagan daraxt yoʻq“ degan hikmat asos qilib olingan. Voqea bir kechalik ziyofat davomida aytilgan dard va hasratlardan iborat.

„Koʻchki“ – nomli qissasi archa va yovvoyi dov-daraxtlar bagʻridagi moʻjazgina qishloq fojeasi haqida. Yillar oʻtishi bilan qishloqni oʻrab turgan oʻrmonlar kesilganligi, qishloqqa yaqinda koʻchib kelgan Moʻmin qori odamlarni halokat keltiruvchi ishlardan qaytarmoqchi boʻlib koʻp harakat qilganligi haqida hikoya qilingan. Adib qancha qishloqni saqlab qolishga urinishmasin baribir koʻchki bu qishloqni yutib yuborganligi toʻgʻrisida yozgan.

## Manbalar
Asror Yangiyev

**Asror Abdixamidovich Yangiyev** (1963-yil, Buxoro viloyati, Oʻzbekiston SSR) — oʻzbekistonlik olim, texnika fanlari doktori, professor.
## Biografiyasi
Asror Yangiyev 1963-yilda Buxoro viloyatida tugʻilgan. 1980-yilda Toshkent irrigatsiya va qishloq xoʻjaligini mexanizatsiyalash muhandislari institutining „Gidrotexnika qurulishi“ fakultetini injener-gidrotexnik mutaxassisligi boʻyicha tugatgan. Mehnat faoliyatini 1985—1987-yillarda Toshkent irrigatsiya va qishloq xoʻjaligini mexanizatsiyalash muhandislari institutida boshlab, gidrotexnika inshootlari kafedrasida assistenti, 1987—1991-yillarda Moskva Gidromelioratsiya instituti stajyor-oʻqituvchisi va aspiranti, 1991—2004-yillarda Toshkent irrigatsiya va qishloq xoʻjaligini mexanizatsiyalash injenerlari instituti „Gidrotexnika inshootlari“ kafedrasi assistenti va dotsenti, 2004—2008-yillarda Toshkent irrigatsiya va melioratsiya instituti „Gidrotexnika inshootlari va muhandislik konstruksiyalari“ kafedrasi dotsenti va „Irrigatsiya gidrotexnika inshootlarini qurish va ulardan foydalanish“ fakulteti dekani muovini, 2008—2009-yillarda „Irrigatsiya gidrotexnika inshootlarini qurish va ulardan foydalanish“ fakultet dekani lavozimida ishlagan. 2009—2017-yillarda dotsent, 2017-yilda Toshkent irrigatsiya va qishloq xoʻjaligini mexanizatsiyalash muhandislari instituti „Gidrotexnika inshootlari va muxandislik konstruksiyalari“ kafedrasi professori va magistratura boʻlimi boshligʻi lavozimida ishlab kelmoqda.
### Oilasi
Oilali, 3 nafar farzandi bor.
## Ilmiy faoliyati
Ilmiy faoliyati davomida 250 dan ortiq ilmiy va uslubiy ishlar, shu jumladan, hammualliflikda 10 dan ortiq darslik va oʻquv qoʻllanmalar, monografiyalar, 6 ta foydali model uchun patent va kompyuter dasturlari uchun guvohnomalar, 15 ta tavsiyanomalar chop qilgan. 1991-yilda nomzodlik dissertatsiyasini, 2016-yilda  doktorlik dissertatsiyasini himoya qilgan. Suv xo‘jaligi a’lochisi va O‘zbekiston Respublikasi Konstitutsiyasining 30 yilligi ko‘krak nishoni bilan taqdirlangan.
## Manbalar